עא.  ביום חתונת ידידי היקר חכם לבב ואמיץ כח כמוהר"ר דוד חנניה ויטרבי  עם הכלה המהללה מרת חנה לוריא



	
	עא. ביום חתונת ידידי היקר חכם לבב ואמיץ כח כמוהר"ר דוד חנניה ויטרבי עם הכלה המהללה מרת חנה לוריא
	








הֶאָפֵס לָךְ דָּבָר, אֹהֵב וָרֵעַ?

הַאִם חָכְמָה תִשְׁאַל? הִנֵּה חָכַמְתָּ;

הַאִם כֶּסֶף תַּחְפֹּץ? גַּם זֶה טָעַמְתָּ

לַעְזוֹר עָנִי וָדָל, עָיֵף, יָגֵעַ.





הֶאָפֵס לָךְ דָּבָר, שֵׂכֶל יֹדֵעַ?

הַאֹמֶץ תִּתְאַוֶּה? מִכֹּל עָצַמְתָּ;

אוֹ קוֹל עָרֵב תִּדְרֹשׁ? הִנֵּה נָעַמְתָּ,

כִּי שִׂפְתוֹתֶיךָ מֵי נַחַל נֹבֵעַ.





הֶאָפֵס לָךְ דָּבָר?… אִשָּׁה חָסַרְתָּ;

עַתָּה אוֹתָהּ בִּקַּשְׁתָּ בִּבְלִי דֹפִי,

לֹא עַל מִכְלוֹת זָהָב, לֹא עַל הַצֶּבִי.





אֶל יִרְאַת אֵל תִּפְנֶה, אוֹתָהּ בָּחַרְתָּ;

שֶׁקֶר הַחֵן תַּחְשֹׁב, הֶבֶל הַיֹּפִי;

עָלִיתָ לַמָּרוֹם. שָׁבִיתָ שֶׁבִי.









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/37016